**Umelecký festival v Trenčianskych Tepliciach sa zapojil do boja proti odpadu**

**Trenčianske Teplice, 17. júna 2019 – Už 21. – 23. júna bude v Trenčianskych Tepliciach multižánrový festival ART IN PARK. Okrem kvalitného umenia chcú organizátori podporiť edukáciu v oblasti odpadu a šíriť princípy zero waste. Súčasťou bude kompostovateľný riad, prednášky, workshopy a filmové premietanie na tému ochrany životného prostredia.**

Umelecký festival ART IN PARK každoročne prináša do kúpeľného mesta Trenčianske Teplice kvalitné a ľahko uchopiteľné umenie pre široké vekové kategórie. Za jeho organizáciou stojí občianske združenie CULTURA a Oblastná organizácia cestovného ruchu Trenčianske Teplice. Okrem umeleckého zážitku chcú organizátori podujatia edukovať návštevníkov v oblasti ekológie a zabezpečiť tak, aby festival nebol záťažou pre životné prostredie. Do programu zaradili filmového premietanie s ekologickou tematikou, prednášky a workshopy na tému, ale aj ekologický riad na mieste. *„Touto cestou sme sa rozhodli ísť kvôli množstvu odpadu, ktorý podobné akcie vyprodukujú. Festival sa stal počas predchádzajúcich 3 ročníkov naozaj obľúbený medzi obyvateľmi aj návštevníkmi mesta. Je to príležitosť sprostredkovať im dôležitosť tejto témy,“* uviedla organizátorka z CULTURA o.z, Zuzana Danechová.

**Kompostovateľný riad a separačné zóny**

Hlavným krokom v podpore zero waste myšlienky bude pre organizátorov vyžívanie kompostovateľného riadu a ďalšieho príslušenstva v gastro zóne festivalu. *„Využívať budeme riady z materiálov ako cukrová trstina alebo kukuričný škrob,“* hovorí Z. Danechová. V rámci festivalu budú zároveň vyhradené zóny so separovaným odpadom. Pre biologicky rozložiteľný odpad bude vyhradená samostatná nádoba určená pre kompostovateľný riad. Na festivale bude tiež okrem separovania a kompostovania využívaný systém vratných pohárov.

**Spolupráca s INCIEN**

Do programu festivalu organizátori zaradili diskusie o koncepte  zero waste a udržateľnosti v spolupráci s Inštitútom cirkulárnej ekonomiky. Martina Ľuptáková sa s návštevníkmi v prvej prednáške porozpráva o problematike rýchlej módy a jej dopade na planétu a životy ľudí, ktorí pracujú v textilnom priemysle a vysvetlí pojmy ako upcyklácia, recyklácia, downcyklácia alebo princípy kapsulového šatníka. V druhej prednáške rozoberie mýty a pravdy o odpade a zodpovie, ako to v skutočnosti je so systémom vratných plastových fliaš alebo či je separácia odpadu postačujúca.

**Edukácia prostredníctvom filmov**

Jednou z nosných častí festivalu je filmová tradícia mesta, ktorá má už 26 rokov. Tento rok je rozdelená do 5 filmových sekcií, do ktorých bude zaradená aj sekcia EKO. Súčasťou budú edukatívne dokumenty, ktoré festival prináša v spolupráci s environmentálnym združením MY SME LES. Premietaný bude slovenský dokument Nesmrteľný les, islandský film Woman at War alebo dobrodružné Putovanie so sobíkom.

**K ekológii sú vedené aj deti**

Do programu festivalu zaradili organizátori aj tvorivé workshopy určené pre deti aj dospelých, ktoré pripravujú spolu so známym slovenským mesačníkom. Charakteristické budú využívaním recyklovaných materiálov. Deti v sprievode rodičov si tak osvoja myšlienku opätovného využívania niektorých predmetov. Tvoriť sa budú interiérové doplnky, detské hračky či záhradné dekorácie.

Program v parku bude počas trvania festivalu ART IN PARK 21. – 23. júna pre všetkých návštevníkov zdarma. Všetky informácie o 4. ročníku môžete sledovať na [www.artinpark.sk](http://www.artinpark.sk) alebo [Facebooku](https://www.facebook.com/events/613961305724372/).

Festival ART IN PARK organizuje Oblastná organizácia cestovného ruchu Trenčianske Teplice a občianske združenie Cultura. Projekt bol podporený v rámci grantového environmentálneho programu Zelené oči, ktorý tvorí súčasť projektu Zelená župa a je realizovaný za podpory Trenčianskej nadácie.

**O FESTIVALE TRENČIANSKE TEPLICE**

Filmová tradícia mesta Trenčianske Teplice začala v roku 1993. Odvtedy si festival prešiel niekoľkými zmenami. Posledný ročník Art Film Festu sa konal v Tepliciach v roku 2015. ART IN PARK vznikol v roku 2016 ako sprievodné podujatie k prebiehajúcemu medzinárodnému filmovému festivalu IFFTT2016. Jeho hlavnou myšlienkou bolo spríjemniť návštevníkom filmového festivalu pobyt v Trenčianskych Tepliciach a rozšíriť možnosti kultúrneho a spoločenského programu v období trvania festivalu. Kreatívna idea a realizačný tím pochádzal z eventovej agentúry SpicyBrown, ktorá sa venuje príprave podujatí pre firemných klientov a verejnosť. Programovo tvorili prvý ročník ART IN PARK dva koncerty, prehliadka umeleckých inštalácií, výstavy, chill-out zóna s občerstvením a videomapping. Umelecký tím viedol Juraj Holman a inštalácie vznikali v spolupráci so Strednou umeleckou školou v Trenčíne.

Druhý ročník festivalu nadviazal na veľký úspech pilotného projektu. Festival ART IN PARK sa opäť konal ako sprievodná aktivita k prebiehajúcemu filmovému festivalu PARK FILM FEST 2017. Program bol rozšírený na celé štyri dni trvania filmového festivalu a rozšírený bol aj počet spolupracujúcich umelcov aj realizačný tím. Projektovo zastrešovalo druhý ročník festivalu občianske združenie Cultura, o.z. v spolupráci s agentúrou SpicyBrown, ktoré organizujú v meste Trenčianske Teplice podujatia pre verejnosť. Umelecký tím opäť viedol Juraj Holman, garantom umeleckej časti festivalu sa stala Eva Ábelová - Mišáková. Spolupráca so Strednou umeleckou školou v Trenčíne sa rozšírila a do programu bola zaradená prehliadka záverečných prác študentov odevného dizajnu pod vedením módnej návrhárky Veroniky Kostkovej.

Úspech druhého ročníka, atmosféra podujatia, množstvo príjemných reakcií návštevníkov podujatia a pozitívne mediálne ohlasy podnietili organizátorov a partnerov podujatia ART IN PARK k vytvoreniu samostatného umeleckého festivalu v meste Trenčianske Teplice. Tretí ročník ART IN PARK Trenčianske Teplice prebral dramaturgicky aj filmovú časť a vznikol tak unikátny umelecký projekt, ktorý spája film, výtvarné umenie, hudbu a divadlo. Projektovo zastrešovalo tretí ročník festivalu opäť občianske združenie Cultura, o.z. v spolupráci s agentúrou SpicyBrown. Počas štyroch dní trvania priniesol ART IN PARK 35 filmových snímok v 5 sekciách a v kinosálach privítal 4380 divákov. Garantom filmovej časti festivalu sa stalo Artkino METRO pod vedením Braňa Hollého. Umelecký tím opäť viedol Juraj Holman a témou výtvarných diel v parku bol v tomto ročníku „Slovník slušného správania“. ART IN PARK predstavil kvalitných celoslovenských aj lokálnych umelcov ako Nina Kohoutová, kapely Bad Karma Boy, Le Payaco alebo speváčku Katarzia. Návštevníci si v parku počas trvania festivalu vychutnali divadelné predstavenia, workshopy, prednášky a predovšetkým príjemnú atmosféru. Tretí ročník ART IN PARK získal pozitívne reakcie návštevníkov aj vysoký mediálny ohlas. Tento rok prinesie ART IN PARK umenie do Trenčianskych Teplíc už po štvrtýkrát.

**Kontakty pre médiá**

Cultura o.z. Cultura o.z.

Karin Šandorová Zuzana Danechová

PR projektu Produkčná manažérka

Email: sandorova@spicybrown.sk Email[: danechova@spicybrown.sk](file:///C%3A%5CUsers%5CDanechov%C3%A1%20Zuzana%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5CUNDNJDMA%5C%20danechova%40spicybrown.sk)

Tel.: +421 911 114 837 Tel.: +421 915 050 862

**Odkazy**

<https://www.artinpark.sk/>

<http://www.spicybrown.sk/>

<https://www.cultura.sk/>